મનુષ્યની વાત હોય કે કોઈ પ્રાણીની, પ્રકૃતિ તેના પ્રાણની સાથે જ છૂટે એ વાત શું સાચી છે? પ્રાણની સાથે પ્રકૃતિનું આવું અતૂટ જોડાણ હોય છે? પ્રકૃતિ એટલે આમ તો મૂળભૂત સ્વભાવ અને સ્વભાવ તો બદલાય જ નહીં એ શું સાચું છે? અકબર બાદશાહ અને બીરબલ વચ્ચેની એક કથા છે. અકબર બાદશાહે એક બિલાડીને સરસ તાલીમ આપી હતી અને બિલાડી સુંદર નાચતી હતી. અકબરે બીરબલને કહ્યુંઃ “બીરબલ, મેં બિલાડીને એટલી સરસ તાલીમ આપી છે કે એને નાચ કરતી જોનાર કોઈ પણ વ્યક્તિના મુખમાંથી ‘વાહ, વાહ’ એવા શબ્દો નીકળ્યા વગર રહે જ નહીં !” બીરબલે કહ્યું કે, “નામદાર, આપે જરૂર એને સુંદર નાચવાનું શીખવ્યું હશે, એમાં શંકાને અવકાશ જ ના હોય પણ ગુસ્તાખી માફ, આખરે કોઈ પણ પ્રાણી એની મૂળભૂત પ્રકૃતિને આધીન હોય છે. એ પ્રકૃતિ એ છોડી ના શકે! એ જરૂર સુંદર નાચતી હશે પણ કસોટીની પળે તેની જન્મજાત પ્રકૃતિને તે વશ થયા વગર રહી ના શકે!”